[pic] | COMISIA COMUNITĂŢILOR EUROPENE |

Bruxelles, 14.3.2008

COM(2008) 152 final

Propunere de

DECIZIE A PARLAMENTULUI EUROPEAN ȘI A CONSILIULUI

de modificare a Acordului interinstituţional din 17 mai 2006 privind disciplina bugetară şi buna gestiune financiară, în ceea ce priveşte ajustarea cadrului financiar multianual prezentată de Comisie Parlamentului şi Consiliului în conformitate cu punctul (48) din Acordul interinstituţional din 17 mai 2006

EXPUNERE DE MOTIVE

Punctele (18) şi (48) din Acordul interinstituţional din 17 mai 2006 prevăd faptul că celor două ramuri ale autorităţii bugetare li se prezintă de către Comisie propuneri de ajustare a cadrului financiar considerate ca fiind necesare ţinând cont de execuţie.

Această procedură implică:

- ajustarea creditelor totale de plată în vederea asigurării, ţinând cont de cerinţe, a unei evoluţii ordonate în raport cu creditele de angajament [punctul (18)];

- în cazul adoptării după 1 ianuarie 2007 a unor noi norme sau programe de reglementare a fondurilor structurale, a Fondului de Coeziune, a dezvoltării rurale şi a Fondului European pentru Pescuit, cele două ramuri ale autorităţii bugetare s-au angajat să autorizeze transferul pentru anii următori, peste plafoanele corespunzătoare pentru cheltuieli, a alocaţiilor neutilizate în 2007 [punctul (48)].

Din aceste două unghiuri, analiza Comisiei privind execuţia în 2007 conduce la prezentarea către autoritatea bugetară a propunerii de mai jos, de adaptare a cadrului financiar în conformitate cu punctul (48). Prezenta propunere ce vizează luarea în considerare a execuţiei se aplică plafoanelor de cheltuieli în preţuri curente.

Mai mult, punctul (16) din Acordul interinstituțional prevede că, în fiecare an, într-o etapă anterioară procedurii bugetare pentru anul n+1, Comisia va efectua o adaptare tehnică a cadrului financiar în funcţie de evoluţiile venitului naţional brut (VNB) al UE şi de preţuri, comunicând rezultatele celor două ramuri ale autorităţii bugetare. În ceea ce priveşte preţurile, plafoanele de cheltuieli în preţuri curente sunt stabilite utilizând deflatorul fix de 2% prevăzut la punctul (16) din Acordul interinstituţional. În legătură cu evoluţiile VNB, prezenta propunere include cele mai recente prognoze economice disponibile.

1. AJUSTAREA FONDURILOR STRUCTURALE, A FONDULUI DE COEZIUNE, A DEZVOLTăRII RURALE şI A FONDULUI EUROPEAN PENTRU PESCUIT ţINÂND SEAMA DE CONDIţIILE DE EXECUţIE [PUNCTUL (48)]

Conform punctului (48) din Acordul interinstituţional, în cazul adoptării, după 1 ianuarie 2007, a unor noi norme sau programe de reglementare a fondurilor structurale, a Fondului de Coeziune, a dezvoltării rurale şi a Fondului European pentru Pescuit, cele două ramuri ale autorităţii bugetare se angajează să autorizeze, la propunerea Comisiei, transferul pentru anii următori, peste plafoanele corespunzătoare pentru cheltuieli, a alocaţiilor neutilizate în 2007.

1.1. Domeniul de aplicare al punctului (48) din Acordul interinstituţional

Acordul interinstituţional stabileşte principiul conform căruia transferul este limitat la alocaţiile neutilizate pentru primul an al cadrului financiar.

Transferul se aplică programelor finanţate de fondurile structurale (Fondul European de Dezvoltare şi Fondul Social European) şi de Fondul de Coeziune, Fondul European pentru Agricultură şi Dezvoltare Rurală şi Fondul European pentru Pescuit. De asemenea, se aplică şi contribuţiei Fondului European pentru Dezvoltare Regională la programele transfrontaliere şi de bazin maritim în cadrul Instrumentului European de Vecinătate şi Parteneriat (IEVP) şi la programele transfrontaliere ale Instrumentului de asistenţă pentru preaderare (IPA). Aceste programe rămân sub autoritatea fondurilor structurale, iar sumele incluse trebuie disponibilizate din nou pentru statele membre în eventualitatea unor întârzieri în prezentarea programelor respective[1].

1.2. Transferul propus de credite de angajament din 2007 pentru anii viitori (tabelul 1)

Credite de angajament în valoare totală de 2 034 milioane EUR au fost anulate în 2007, adică nu au fost utilizate în 2007 şi nu au fost reportate pentru anul 2008. Această sumă corespunde pachetelor pentru anul 2007 privind 45 de programe operaţionale care nu au putut fi adoptate în 2007, în principal din cauza faptului că au fost prezentate cu întârziere Comisiei. Tabelul de mai jos prezintă repartizarea pe fonduri a programelor care au înregistrat întârzieri.

[pic]

În mod evident, întârzierile înregistrate în ceea ce priveşte programarea iniţială pentru perioada 2007-2013 s-au redus repede în comparaţie cu perioada 2000–2006. După cum se observă din tabelul comparativ de mai jos, suma care trebuie reprogramată pentru anii următorii s-a redus de la 20% la 3%.

[pic][pic] [pic]

72% dintre reprogramările necesare sunt cauzate de întârzierile înregistrate cu privire la programele de dezvoltare rurală. Mai multe aspecte privind programarea dezvoltării rurale au cântărit în legătură cu procedura de aprobare, în comparaţie cu procedura programelor de coeziune. În primul rând, programarea dezvoltării rurale merge până la nivelul măsurilor de dezvoltare rurală, fiind necesare informaţii destul de detaliate, de exemplu în ceea ce priveşte aspectele referitoare la mediu. În al doilea rând, anterior aprobării de către Comisie, fiecare program este prezentat spre aprobare Comitetului pentru Dezvoltare Rurală. În al treilea rând, un număr important de programe au fost prezentate Comisiei de-abia în a doua jumătate a lui 2007, acest lucru putând fi cauzat, într-o anumită măsură, de incertitudinea privind rezultatul negocierilor referitoare la modularea voluntară, din prima parte a anului 2007. În ultimul rând, este posibil ca alţi factori (precum constrângeri instituţionale naţionale şi lipsa experienţei anterioare de programare) să fi contribuit la prezentarea cu întârziere a proiectelor de programe şi/sau la înregistrarea de întârzieri în furnizarea clarificărilor solicitate de Comisie.

Întârzierile înregistrate în ceea ce priveşte programarea FEDR au fost provocate, în principal, de prezentarea cu întârziere a programelor respective. În unele cazuri, conţinutul acestora a necesitat negocieri suplimentare pentru a spori coerenţa cu obiectivele comunitare. Negocierile privind cele patru programe IPA care au înregistrat întârzieri au avansat încet, deoarece negocierile care implică mai multe ţări, unele dintre acestea fiind ţări terţe, sunt, în mod inevitabil, mai complexe. Programele IEVP s-au confruntat cu dificultăţi similare, dintre acestea doar programul Marea Baltică fiind prezentat şi adoptat în 2007.

De asemenea, multe programe FEP au fost prezentate destul de târziu (de exemplu, în decembrie 2007) ceea ce a făcut imposibilă adoptarea acestora în 2007.

Tabelul 1a din anexă prezintă o imagine de ansamblu completă a execuţiei insuficiente în anul 2007, defalcată pe obiective şi pe fonduri. Totalul creditelor care au fost insuficient executate s-a ridicat la 3 525 milioane EUR. Dintre acestea, 1 491 milioane EUR au fost reportate pentru anul 2008, având în vedere că etapele preliminare ale proceduri de angajare fuseseră deja parcurse la sfârşitul lui 2007. Astfel, rămân 2 034 milioane EUR, pentru care se propune aici transferul către anii următori ai perioadei de programare, conform punctului (48) din Acordul interinstituţional.

Următorul tabel prezintă reprogramarea propusă pentru rubricile 1B şi 2[2].

[pic]

Se observă o anumită concentrare la începutul perioadei, dar sumele sunt reduse în raport cu dimensiunea pachetelor anuale.

În plus, tabelul 1b prezintă o detaliere în funcţie de tipul de fond şi de modul de utilizare a defalcării pe ani a transferului propus.

1.3. Efectul transferurilor propuse asupra nivelului creditelor de angajament corespunzătoare

Reprogramarea în cadrul rubricii 1B nu are un impact ridicat asupra profilului prevăzut al plăţilor pe parcursul perioadei. În ceea ce priveşte programele de dezvoltare rurală (rubrica 2), reprogramarea determină creşterea plăţilor prevăzute în 2008 cu 1 014 milioane EUR, o sumă care fusese iniţial prognozată pentru anul 2007. Impactul pentru anii 2009–2013 va fi doar marginal.

Având în vedere faptul că bugetul 2008 lasă o marjă suficientă sub plafonul cadrului financiar, Comisia nu consideră necesar să propună o ajustare a plafoanelor creditelor de plată pentru anul 2008 ca urmare a reprogramării propuse în conformitate cu punctul (48) din Acordul interinstituţional.

2. MENţINEREA UNEI EVOLUţII ORDONATE ÎNTRE CREDITELE DE PLATă şI CREDITELE DE ANGAJAMENT [PUNCTUL (18)]

Unul dintre scopurile cadrului financiar este să asigure o evoluţie ordonată între angajamente şi plăţi. Acest raport a fost instituit pentru toată durata cadrului financiar pe baza mai multor ipoteze care fuseseră comunicate ambelor ramuri ale autorităţii bugetare în mai 2005. Plafonul anual pentru credite de plată din cadrul financiar 2007-2013 s-a bazat pe această metodologie. Comisia urmează să reexamineze aceste ipoteze în 2010, conform dispoziţiilor punctului (19) din Acordul interinstituţional.

Punctul (18) din Acordul interinstituţional obligă Comisia să verifice plafonul global al creditelor de plată, care a fost instituit la momentul elaborării cadrului financiar, în raport cu execuţia bugetară pentru anul 2007 şi cu bugetul pentru anul 2008, efectuând orice ajustare necesară.

Profilul creditelor de plată totale înregistrează un vârf în anul 2008, urmat de o scădere în anul 2009. Vârful din 2008 s-a datorat, în mare măsură, concentrării prevăzute a plăţilor ca urmare a suprapunerii fazei finale a perioadei de programare 2000 – 2006 cu faza de demaraj a perioadei de programare 2007 – 2013 pentru acţiunile structurale. În 2009, s-a anticipat scăderea substanţială a plăţilor, ca urmare a eliminării treptate a rambursărilor pe programele 2000–2006, compensând creşterea rambursărilor legate de introducerea treptată a programelor 2007-2013.

Evaluarea actuală a necesităţilor de credite de plată nu arată o nevoie de ajustare a plafoanelor de plăţi existente pentru anul 2009. Conform celor mai recente estimări privind operaţiunile structurale realizate de serviciile de politică regională, cerinţele de plată sunt pe deplin compatibile cu plafonul de plată existent. În consecinţă, Comisia nu vede nicio necesitate de a prezenta acum o propunere de ajustare a plafonului pentru credite de plată pentru anul 2009. Bineînţeles, Comisia va continua să monitorizeze evoluţia situaţiei.

Comisia îşi va ajusta estimările de plăţi în proiectul preliminar de buget 2009, pentru operaţiunile structurale şi pentru celelalte rubrici, ţinând seama de necesităţile actuale, de principiile de disciplină bugetară şi de necesitatea de menţine o marjă suficientă pentru evenimente neprevăzute.

Tabelul 1: Execuţia fondurilor structurale în 2007 - transferul alocaţiilor neutilizate

[pic]

[pic]

3. ADAPTAREA TEHNICă A CADRULUI FINANCIAR PENTRU ANUL 2009 ÎN FUNCţIE DE EVOLUţIILE VNB [PUNCTUL (16)]

Tabelul 2 prezintă cadrul financiar pentru UE-27 care ţine cont de execuţie şi este ajustat pentru anul 2009 (adică în preţuri curente şi exprimat ca procentaj din VNB, utilizând cele mai recente prognoze economice disponibile).

3.1. Cifrele totale corespunzătoare VNB

Conform celei mai recente prognoze disponibile, VNB pentru 2009 se stabileşte la suma de 13 129 miliarde EUR, în preţuri curente, pentru UE-27 (şi la 12 547 miliarde EUR pentru 2008, respectiv 11 975 miliarde EUR pentru 2007).

Pentru anii următori (2010-2013), VNB al UE-27 a fost calculat pe baza previziunilor interne ale Comisiei privind rata medie anuală de creştere în termeni reali. Aceste previziuni sunt orientative şi vor fi actualizate în fiecare an pe baza celor mai recente prognoze economice disponibile.

3.2. Principalele rezultate ale adaptării tehnice a cadrului financiar pentru 2009

Plafonul general al creditelor de angajament pentru 2009, ţinând cont de execuţie (adică 136 211 milioane EUR), este de 1,04% din VNB.

Acestuia îi corespunde un plafon general al creditelor de plată (adică 123 858 milioane EUR) de 0,94% din VNB. Pe baza celor mai recente prognoze economice, rămâne astfel o marjă de 38 941 milioane euro (adică 0,30% din VNB al UE-27), sub plafonul de 1,24% al resurselor proprii.

3.3. Alte elemente legate de adaptarea tehnică

Rubrica 5 (Administraţie)

În cazul rubricii 5, o notă de subsol la cadrul financiar prevede ca cifrele pentru pensii, incluse în plafonul acestei rubrici, să fie calculate net din contribuţiile personalului la sistemul de pensii, în limita a 500 milioane EUR (preţuri constante 2004) pentru perioada 2007-2013. Această dispoziţie ar trebui interpretată ca impunând o limită dublă asupra sumelor deduse din cheltuielile pentru pensii în momentul aplicării plafonului rubricii respective:

- această sumă nu poate depăşi contribuţiile înscrise efectiv ca venituri bugetare într-un an;

- totalul cumulat al deducerilor pentru perioada 2007-2013 nu poate depăşi 500 milioane EUR în preţuri constante 2004.

Având în vedere caracterul recurent al cheltuielilor administrative, se impune ca limita inferioară să fie adoptată anual, pentru a evita folosirea unei marje la începutul perioadei care, ulterior, nu va mai fi pe deplin disponibilă. Pentru 2009, suma care urmează să fie dedusă este de 78 milioane euro în preţuri curente.

Cheltuieli neincluse în cadrul financiar 2007-2013

O serie de instrumente sunt disponibile în afara plafoanelor de cheltuieli stabilite în cadrul financiar 2007-2013. Obiectivul acestor instrumente este de a permite o reacţie rapidă la evenimente excepţionale sau neprevăzute, oferind totodată un anumit grad de flexibilitate dincolo de plafoanele de cheltuieli stabilite, între anumite limite:

- Rezerva pentru ajutoare de urgenţă , care poate fi mobilizată în limita unei sume maxime de 221,0 milioane EUR pe an, în preţuri constante 2004, sau de 244 milioane EUR, în 2009, în preţuri curente;

- Fondul de solidaritate al Uniunii Europene , în limita unei sume anuale globale de 1 miliard EUR, în preţuri curente;

- Instrumentul de flexibilitate , în limita unei sume anuale globale de 200 milioane EUR, în preţuri curente, la care se adaugă tranşa reprezentând sumele anuale neutilizate pentru anii 2007 şi 2008, care pot fi reportate pentru anul 2009.

În plus, Fondul european pentru adaptare la globalizare (FEG) va putea fi mobilizat în limita a 500 milioane EUR pe an, în preţuri curente, utilizând orice marjă existentă în cadrul plafonului global pentru creditele de angajament din anul precedent şi/sau creditele anulate pentru cei doi ani precedenţi (cu excepţia celor din cadrul rubricii 1b). Pentru anul 2009, sunt îndeplinite condiţiile pentru includerea dispoziţiei referitoare la cele 500 milioane EUR în buget.

Operaţiuni neincluse în buget şi resurse proprii

Al patrulea paragraf de la punctul (11) din Acordul interinstituțional prevede că informaţiile referitoare la operaţiunile neincluse în bugetul general şi evoluţiile previzibile ale diverselor categorii de resurse proprii urmează să fie înscrise în tabele, cu titlu indicativ, şi actualizate în fiecare an cu ocazia adaptării tehnice a cadrului financiar. Aceste informaţii, actualizate în concordanţă cu cele mai recente estimări disponibile, sunt prezentate în tabelul 3 şi se referă la Fondul European de Dezvoltare (FED), precum şi la structura resurselor proprii.

Aceste informaţii, actualizate în concordanţă cu cele mai recente estimări disponibile, sunt prezentate în tabelul 3 şi se referă la Fondul European de Dezvoltare (FED), precum şi la structura resurselor proprii.

TABELUL 2: CADRUL FINANCIAR 2007–2013 în preţuri curente

[pic]

TABELUL 3: PROGRAM ORIENTATIV PENTRU CHELTUIELILE NEINCLUSE ÎN BUGETUL GENERAL ŞI EVOLUŢII PREVĂZUTE PENTRU DIVERSELE RESURSE PROPRII

[pic]

Propunere de

DECIZIE A PARLAMENTULUI EUROPEAN ȘI A CONSILIULUI

de modificare a Acordului interinstituţional din 17 mai 2006 privind disciplina bugetară şi buna gestiune financiară, în ceea ce priveşte ajustarea cadrului financiar multianual

PARLAMENTUL EUROPEAN ȘI CONSILIUL UNIUNII EUROPENE,

având în vedere Acordul interinstituțional din 17 mai 2006 între Parlamentul European, Consiliu şi Comisie privind disciplina bugetară şi buna gestiune financiară[3], în special punctul (48),

având în vedere propunerea Comisiei[4],

întrucât:

(1) Ca urmare a întârzierilor înregistrate în adoptarea anumitor programe operaţionale din cadrul rubricilor 1b şi 2, o sumă de 2 034 milioane EUR, în preţuri curente, provenind din alocaţia furnizată pentru fondurile structurale, Fondul de Coeziune, dezvoltarea rurală, Fondul European pentru Pescuit nu a putut fi angajată în 2007, nici reportată pentru anul 2008. În temeiul punctului (48) din Acordul interinstituțional, această sumă trebuie transferată exerciţiilor financiare ulterioare prin creşterea plafoanelor corespunzătoare de cheltuieli ale creditelor de angajament.

(2) Anexa I la Acordul interinstituțional privind disciplina bugetară şi buna gestiune financiară ar trebui să fie modificată în consecinţă[5],

DECID:

Articol unic

Anexa I la Acordul interinstituțional privind disciplina bugetară şi buna gestiune financiară se înlocuieşte cu anexa la prezenta decizie.

Adoptată la Bruxelles,

Pentru Parlamentul European Pentru Consiliu

Preşedintele Preşedintele

CADRUL FINANCIAR 2007-2013

[pic]

[1] În conformitate cu articolul 21 alineatul (5) din Regulamentul 1083/2006 al Consiliului din 11 iulie 2006.

[2] Sumele din acest tabel sunt exprimate în euro deoarece programarea în cadrul rubricii 1b, Dezvoltare rurală şi Fondul European pentru Pescuit este realizată în euro. Cu toate acestea, ajustarea plafoanelor anuale ale cadrului financiar este exprimată în milioane de euro, care implică operaţiuni de rotunjire.

[3] JO C 139, 14.6.2006, p. 1, astfel cum a fost modificat prin Decizia 2008/29/CE a Parlamentului European şi a Consiliului din 18 decembrie 2007 de modificare a Acordului interinstituţional din 17 mai 2006 privind disciplina bugetară şi buna gestiune financiară în ceea ce priveşte cadrul financiar multianual, JO L 6, 10.1.2008, p. 7.

[4] JO COM xxx, xx.xx.2008

[5] În acest scop, cifrele în preţuri curente sunt convertite în preţuri 2004.